Document ID: /fineweb-2-swissfilter-quality_10-filterrobots/filtered/02816.jsonl.gz/110

Koncem godine redovito se u Švicarskoj održava koncert Olivera Dragojevića. Ovaj već tradicionalni blagdanski koncert ove je godine održan malo ranije nego inače, zbog teškoća dobivanja dvorane u predbožićno vrijeme.
Organizatori koncerta u subotu 22. studenog 2008. pobrinuli su se da svojim redovitim gostima ponude dvostruki užitak. Uz Olivera ovaj put je nastupio i Zlatan Stipišić – Gibonni. Bolja kombinacija za ljubitelje takve hrvatske glazbe ne postoji.
Već od 19 sati počela se puniti dvorana u Schlierenu (Zürich) gostima iz svih dijelova Švicarske i susjednih zemalja. Uglavnom mladi ljudi, ali i ljudi zrelije dobi. Na parkiralištu pred dvoranom registracijske oznake Basela, Ženeve, Frankfurta, Stuttgarta… Već oko 20 sati dvorana je ispunjena. U pobočnim dijelovima dvorane popunjeni su stolovi uglavnom zrelijom publikom, a mladež se nagurala ispred pozornice očekujući zvijezde ove večeri. Veronika Olujić, u ime organizatora, zahvaljuje svima koji su došli, upućuje nekoliko riječi i poziva na pozornicu prvog gosta – Gibonnija. Frenetičan aplauz svih prisutnih. Ljudi silaze s tribina na prostor ispred pozornice i Gibonni koncert započinje svojom uspješnicom “Oprosti”, praćen odličnim bendom, pratećim vokalima i glasovima dvije tisuće posjetilaca. Nesmanjenom žestinom Gibonni nastavlja dalje i izvodi sve svoje najbolje hitove, a potom na pozornicu poziva Olivera. Sad su svoja mjesta za stolovima napustili i oni malo stariji. Praćen svojim stalnim bendom Dupini, izvodi svoje najveće hitove: Cesarica, Nadalina, Oprosti mi pape, Moj lipi anđele… Cijela je dvorana pjevala zajedno s Oliverom.
Napomenimo ovdje i to da organizator nije žalio truda i sredstava da publici omogući vrhunski scenski i zvučni spektakl. Angažirana je profesionalna tvrtka koja se bavi iznajmljivanjem ozvučenja i rasvjete koja je koncert obogatila savršenim zvukom i scenskim efektima. Ti efekti došli su do izražaja i za vrijeme kratke modne revije koja je održana u pauzi koncerta (Sanja Ivišić, Martina Babić, Katarina šarić, Gabriela Šitum, Valentina Ilić i Mladenka). Zvučnu kulisu za vrijeme revije pružio je DJ Damy iz Njemačke. U pauzi je atmosferu u publici dodatno podigla i Andrea Olujić koja je izvela atraktivnu plesnu točku, zajedno s tamnoputim plesačem Gabrielom.
Potom opet na pozornicu izlazi Gibonni. Pomoć iz publika biva konkretnija i uz pomoć mišićavih zaštitara na pozornicu izlazi nekoliko djevojaka. Dokazale su se kao odlične pjevačice. S Gibom izvode pjesmu Oprosti koja u toj specijalnoj izvedbi traje preko 10 minuta. Jedna od djevojaka spontano skida zlatnu narukvicu s ruke i poklanja Gibonniu. U takvim trenucima čovjek zaboravlja na neke materijalne vrijednosti. Ostaje samo ljubav prema glazbi, ljudima i domovini iz koje oni dolaze. Vidljivo potresen ovakvom atmosferom u publici Gibo se obraća s nekoliko rečenica mladima u publici. Poželio im je sretne nadolazeće blagdane, poručio im da su u njegovom srcu. Pozovite me uvijek kad me se zaželite, znate gdje ćete me naći, za vas ću učiniti sve – poručio Gibo. Kod nekog drugog pjevača ove bi riječi možda zvučale patetično, ali kod UNICEF-ovog ambasadora dobre volje to ima neku drugu težinu.
U drugom dijelu Oliverovog koncerta na programu su bile “laganije” stvari (Moj Galebe, Uvik kad sam s tobom…). Većinu tih pjesama Oliver je otpjevao za klavirom. U zadnjem dijelu koncerta ponovno uzima mikrofon u ruke i približuje se publici i zajedno s njima pjeva svoje stare i nove hitove. Na koncu zajedno s Gibonnijem izvodi legendarnu “Cesaricu”.
U publici je bilo i dosta pripadnika drugih nacija: Švicaraca, Nijemaca, Srba, Bošnjaka, Poljaka, Albanaca… To najbolje svjedoči o koretnom ponašanju ovih pjevača u cijeloj njihovoj karijeri. Ramizu Fejziću nije bilo teško napustiti njegov restoran u Neuhausenu i doći na ovaj koncert. I sam je nekad bio pjevač i velika mu je želja bila da se jednom slika uz “legendu” Olivera. Oliver i Gibonni udovoljili su i mnogim drugim gostima koji su zaželjeli kući ponijeti zajedničku fotografiju. Po njihovim izjavama, Oliver je najbolji naš pjevač, iako je njegova karijera započela petnaestak godina prije nego se većina njih rodila.
Ivan Ivić
{gallery}stories/galeries/oliver_gibonni_08/{/gallery}